КIуэкIуэ Юрий Дзэм хэкIыжа офицерхэм я зэгухьэныгъэхэм я дунейпсо чэнджэщакIуэ комитетым и секретарь нэхъыщхьэ Къумахуэ Анатолий IуощIэ
Дыгъуасэ КIуэкIуэ Юрий IущIащ Запасымрэ резервымрэ щыIэ офицерхэм я зэгухьэныгъэхэм я дунейпсо чэнджэщакIуэ комитетым (МКК) и секретарь нэхъыщхьэ Къумахуэ Анатолий.
Дунейр зыгъэгулэзу щыт терроризмэмрэ экстремизмэмрэ гъэмэщIэным пщIэ зиIэ жылагъуэ зэгухьэныгъэхэм хэлъхьэныгъэ зэрыхуащIым, а мыхьэнэшхуэ зиIэ лэжьыгъэм IэщэкIэ зэщIэузэда къарухэмрэ нэгъуэщI къарузехьэ IэнатIэхэмрэ я ветеранхэр къешэлIа зэрыхъунум тепсэлъыхьащ. Къэрал 28-м (СНГ-м, Европэм, Азием, КъуэкIыпIэ Гъунэгъум) я лIыкIуэхэр зыхэт МКК-м, къыщыхагъэщащ зэIущIэм, Iэмал гъуэзэджэхэр иIэщ лъэпкъ шынагъуэншагъэм ехьэлIа гугъуехьхэм нэхъ зыубгъуауэ гу лъаригъэтэну.
ЩIыналъэм куэд щызэфIагъэкI егъэлеиныгъэ зыхэлъ гупсысэм псом хуэмыдэу щIалэгъуалэр демыгъэхьэхыным, арщхьэкIэ, къыхигъэщащ КIуэкIуэм, ар зи сэбэп зыхэлъ лъэныкъуэ псоми я къарур щызэщIагъэуIуэн хуей лэжьыгъэ IэнатIэщ.
Европэм и Iуащхьэ нэхъ лъагэ дыдэм япэу цIыху куэд зэгъусэу зэрыдэкIуейрэ илъэс 50 щрикъум ирихьэлIэу «Iуащхьэмахуэ 1967 — 2017» дунейпсо альпиниадэр егъэкIуэкIынымкIэ дэIэпыкъуэгъу къазэрыхуэхъуам къыхэкIыу Къумахуэ Анатолий Къэбэрдей-Балъкъэрым и унафэщIхэм фIыщIэ яхуищIащ.
Ярославская Маринэ.
